PROSTOVOLJSKA DEJAVNOST: VITEZI DANAŠNJEGA ČASA

OŠ KOMENDA MOSTE

Organizirana prostovoljska dejavnost na OŠ Komenda Moste se izvaja dve leti. Tako so nastali Vitezi današnjega časa, ki delujejo na različnih področjih, predvsem se želimo čim več vključevati v lokalno skupnost. V lokalnem okolju smo zelo lepo sprejeti. Že vse od nastanka naše dejavnosti, se o našem delu in prostovoljstvu širi pozitivna energija. Imamo veliko podporo vodstva šole, sodelavcev in staršev. Biti »Vitez« ima pozitiven pomen. Učence spodbujamo, da sami opazijo stisko drugega in sami iščejo možnosti prostovoljskega dela. V največje veselje nam je, ko učenci sami vidijo priložnost, da lahko pomagajo. Neprecenljive so tako povratne informacije ljudi, ki so bili prejemniki naših dobrih del kot tudi iskrice v očeh naših učencev, ko so opravili dobro delo. Najpomembneje se nam zdi, da učenci razvijajo empatijo, opazijo stiske ljudi okoli njih in po svojih najboljših močeh priskočijo na pomoč. V posamezne dejavnosti povabimo tudi druge učence in strokovne delavce šole. Naša velika želja je, da postane prostovoljstvo vrednota, ki jo bodo po končani osnovni šoli, vzeli s seboj v življenje.

**Kaj o svojem prostovoljskem delu pravi nekaj naših prostovoljcev:**

**Zala**: Meni je bilo zelo všeč, ko smo delale snežake s starejšimi občani. Bili so zelo prijazni, zelo radi so se pogovarjali.

**Žana**: K Vitezom sem se prijavila, ker mi je všeč pomagat starejšim in ljudem v stiski. Najlepše je videti, kako so ljudje srečni, ko jim kdo kaj podari.

**Eva**: Pred enim tednom sem darovala svoje lase, ki se bodo uporabili za lasulje za otroke z rakom. Niti za en trenutek mi ni bilo žal las. Že ko sem videla te otroke, sem čutila, da to moram narediti.

**Petra**: Meni se zdi pomembno, da smo prostovoljci zato, ker če nekomu pomagaš, se mu vidi na obrazu, da je hvaležen. Pa tudi zato, ker lahko, da bomo tudi mi enkrat potrebovali pomoč.

**Anja**: Prostovoljka sem zato, ker je lepo pomagati drugim in ker je prijetno videti srečne in nasmejane ljudi.

**Aljaž**: Prostovoljec sem že drugo leto. Iskal sem eno prostovoljsko organizacijo, ker se mi zdi pomembno nekomu dati tisto, česar nima in kar potrebuje.

**Neža**: S starejšimi se je fino pogovarjati, ker so včasih osamljeni in jih tako lahko osrečimo. To je dober občutek.

**Tinkara**: Rada pomagam ljudem, rada jih vidim nasmejane, lep je občutek, ko vem, da sem jim polepšala dan.

Mentorici: Mateja Kruhar in Meta Štrumbelj